**Pályázat az ELTE TTK HÖK szociális elnökhelyettesi tisztségére**

 Gyüre Zsolt vagyok, másodéves környezettan tanári szakos hallgató, biológia minorral.
2011. szeptemberétől kezdve környezettanos mentor, illetve Kari Ösztöndíjbizottsági póttag voltam, majd a szakos delegált lemondása után rendes tag.

Mentorként saját tapasztalatom, hogy a gólyákat a tanulmányi ügyek mellett az ösztöndíjak foglalkoztatják a legjobban, éppen ezért ezekkel kapcsolatban merül fel a legtöbb kérdés. Többek között ezért kértem a szakterületem, hogy tagként engem delegáljon a KÖB-be. A rendszeres szociális támogatás bírálása közben vettem észre méginkább, hogy ez a munka mennyire fontos, és a hallgatók jelentős hányadának szüksége van erre. Külön tetszett az, hogy a munkámnak kézzelfogható eredményét láttam.

Több ötlet is felmerült bennem, hogy hogyan lehetne jobbá tenni a pályázati rendszert, és a bizottság munkáját, ezért úgy döntöttem, hogy pályázok a megüresedett szociális elnökhelyettesi posztra.

Ötleteim a következők:

**1) KÖB működésének gördülékenyebbé és szakszerűbbé tétele.**

Számomra ez a legfontosabb célkitűzés, hiszen a kari szervezetek közül ennek a bizottságnak a munkája jár a legnagyobb felelősséggel. Milliókról döntünk, mégpedig olyan kérdésekben, amik gyakorlatilag az összes hallgatót érintik, közülük sokaknak nagyon sok múlik egy-egy ösztöndíjon, így nagyon fontos, hogy a tagok (és póttagok) felkészültek, képzettek legyenek és ezekkel együtt is gyorsan és gördülékenyen végezzék a munkájukat.

Ennek megvalósítására a következők a terveim:

* Mindenképpen kötelező képzést fogok tartani minden mostani és jövőbeni új tagoknak és póttagoknak, hogy már a munkájuk elején teljes képet kapjanak a bizottság munkájáról, feladatairól és a pályázatokról. Különösen nagy hangsúlyt szeretnék fektetni a Rendszeres szociális ösztöndíjpályázatok bírálásának elméletére, és természetesen a gyakorlatára, hiszen ez a KÖB munkájának sarkalatos pontja, ami nagy felelősséggel jár, hiszen sokaknak ez az ösztöndíj létkérdés, így fontos, hogy szakszerűen és pontosan bíráljanak az arra jogosultak.
* Szeretném elérni, hogy a póttagok is részt vegyenek az üléseken, de minimum azt, hogy folyamatosan kövessék a bizottság munkáját, hiszen a feladatuk a tag helyettesítése annak amunka aktualitásaival. Fontosnak tartom, hogy a tagokhoz hasonlóan nekik is legyen önálló véleményük a bizottság munkájáról és a vitás kérdésekről, hogy az üléseken konstruktívan, új ötleteket, nézőpontokat behozva vegyenek részt.
* Az ülések jegyzőkönyvét mindenképpen elküldöm a KÖB-tagoknak (-póttagoknak), kiegészítve a szavazásokat megelőző vitákon felmerült kérdésekkel, véleményekkel és érvelésekkel, hogy az esetleg távolmaradók is tisztában legyenek a felmerült problémákkal és az azokra hozott megoldási javaslatokkal.

**2) Rendszeres pályázatok átvitele e-szoctámra.**

Szeretném megvalósítani, hogy a 2012-es őszi félév pályázati időszakára már minden rendszeres ösztöndíjpályázatot az e-szoctám felületén keresztül lehessen leadni, majd később azt, hogy a TTK összes pályázata ezen a webes felületen keresztül legyen elérhető.

Az elektronikus rendszer használata gyorsabbá teszi a pályázást, továbbá sokkal egyszerűbbé teszi az archiválást, és nem utolsó sorban a bírálást. Az elmúlt két félévben nagyrészt kiderültek az elektronikus pályázás hátrányai, és javult az e-szoctám, így szerintem az átállás (természetesen a pályázók megfelelő tájékoztatásával a megváltozó körülményekről) zökkenőmentes lesz.

A 2011. szeptemberi pályázati időszakhoz hasonlóan szeretném megszervezni, hogy a pályázat leadási időszak alatt mindig legyen egy KÖB-tag az Északi Haliban, hogy tudjon segíteni a hallgatók ösztöndíjjal kapcsolatos kérdéseiben, valamint mivel a fent említett időszakban a pályázók nem elhanyagolható része vette igénybe az Északi Haliban ideiglenesen üzemelő szkennert, szeretném ezt is újra bevezetni a pályázati időszakokban. Mivel sok pályázatot azért kellett hiánypótlásra visszaküldeni, mert a pályázók nem tudták az új igazolásokat hol digitalizálni, ez csökkenteni fogja a hiányos pályázatok számát, ami gyorsabbá és egyszerűbbé fogja tenni a bírálást.

Értelemszerűen ehhez szükséges a rendszergazdával való egyeztetés az elektronikus felület hibáinak kijavításáról (pl.: hogy a rendszer szeptemberi kollégiumi igazolást kéri, vagy, hogy nem adja meg bizonyos kategóriára a pontot)

**3) A KÖB és a szociális elnökhelyettes munkájának archiválása.**

Elektronikus formában fogom vezetni az Kari Ösztöndíjbizottság ülésein született jegyzőkönyvet, kiegészítve precedens értékű, rendhagyó pályázatokkal, így ha olyan pályázat kerül a KÖB elé, amit nem lehet egyértelműen, könnyen elbírálni, azonnal elő lehet keresni a régebbi, hasonló eseteket. Kezdetben lehet, h csak hasznos kiegészítő lesz, viszont idővel ez komoly anyaggá gyűlhet össze, ami jelentősen meggyorsíthatja a bizottság munkáját.

A munkafolyamatok (táblázatok, statisztikák, stb) megőrzése jelentős könnyebbség lesz, hiszen így például az ösztöndíj összegek megállapításánál könnyen elérhetőek lesznek az előző félévek táblázatai és képletei, amik között jó eséllyel lesz olyan, amelyik kis változtatásokkal jól használható az adott félévben elfogadott pályázatok pontszámmegoszlására.

**4) Vezetőképzőn felmerült tervek gyakorlati kivitelezése.**

A Vezetőképző szociális szekciójában több ötlet is felmerült a kar ösztöndíjrendszerének megváltoztatására. Ezeket gyakorlatban meg kell valósítani.

* Innentől a terepgyakorlatok közül csak a tantervileg kötelezőket támogatnánk, azokat is szociális alapon.
* Az oktatási tevékenységet innentől nem a tudományos keretből támogatnánk, hanem demonstrátori rendszert szerveznénk, aminek a finanszírozása szakmai ösztöndíj keretében történne. Ehhez természetesen ki kell kérni intézetek vezetőinek véleményét a kérdésről, valamint a gyakorlati megvalósítás feltételeiről.